KLASA:406-01/17-01/2

URBROJ: 2110-01-02/17-1

Čazma, 20. travnja 2017.

Na temelju članka 15. stavak 2. Zakona o javnoj nabavi („Narodne novine“ broj 120/16) i članka 45. Statuta Grada Čazme („ Službeni vjesnik“ Grada Čazme broj 20/09 i 17/13) Gradonačelnik Grada Čazme donosi

**PRAVILNIK**

**O PROVOĐENJU POSTUPAKA JEDNOSTAVNE NABAVE ROBE, RADOVA I USLUGA GRADA ČAZME**

OPĆE ODREDBE

**Članak 1.**

Ovim Pravilnikom o provođenju postupaka jednostavne nabave robe, radova i usluga Grada Čazme (u daljnjem tekstu: Pravilnik) uređuju se način i uvjeti provođenja postupaka jednostavne nabave robe, radova i usluga (procijenjene vrijednosti do 200.000,00 kuna odnosno do 500.000,00 kuna bez PDV-a) u Gradu Čazmi na koje se primjenjuje Zakon o javnoj nabavi.

**Članak 2.**

Jednostavna nabava je nabava robe i usluga procijenjene vrijednosti manje od 200.000,00 kuna, odnosno nabava radova procijenjene vrijednosti manje od 500.000,00 kuna za koju sukladno članku 12. stavku 1. točka 1. Zakona o javnoj nabavi („Narodne novine“ broj 120/16) ne postoji obveza primjene istog.

SPREČAVANJE SUKOBA INTERESA

**Članak 3.**

U cilju sprečavanja sukoba interesa na odgovarajući način primjenjuju se odredbe Zakona o javnoj nabavi.

PROVEDBA POSTUPKA JEDNOSTAVNE NABAVE

**Članak 4.**

Grad Čazma (u daljnjem tekstu: Naručitelj) postupke javne nabave robe, radova i usluga za procijenjene vrijednosti navedene u članku 2. ovog Pravilnika provodi na način da svaki Upravni odjel provodi postupak iz svog djelokruga poslova sukladno Proračunu i Planu nabave za tekuću kalendarsku godinu, a u skladu s odredbama ovog Pravilnika.

**Članak 5.**

Naručitelj za pripremu i provođenje postupka jednostavne nabave u pravilu imenuje stručno povjerenstvo ( u daljnjem tekstu: Povjerenstvo ) sastavljeno od najmanje tri člana. Članove Povjerenstva imenuje odgovorna osoba Naručitelja internim aktom.

Priprema i provođenje postupka jednostavne nabave uključuje:

* izradu potrebne dokumentacije za nabavu,
* izradu i slanje poziva za dostavu ponuda,

otvaranje, pregled i ocjenu ponuda,

* rangiranje ponuda prema kriteriju za odabir
* predlaganje donošenja Odluke o odabiru najpovoljnije ponude odnosno Odluke o poništenju,
* obavljanje ostalih poslova potrebnih za provedbu postupka.

Povjerenstvo o svom radu te o otvaranju, pregledu i ocjeni ponuda vodi zapisnik.

**Članak 6.**

Postupak jednostavne nabave pokreće se Odlukom o pokretanju uz uvjet da su financijska sredstva za predmet nabave planirana i osigurana te da je predmet nabave uvršten u Plan nabave za tekuću proračunsku godinu.

**Članak 7.**

Za robe, usluge i radove procijenjene vrijednosti manje od 70.000,00 kuna bez PDV-a, nabava se provodi na način da se jedan ili više gospodarskih subjekata poziva na dostavu ponuda. Po odabiru najpovoljnije ponude izdaje se narudžbenica.

**Članak 8.**

Za robe i usluge procijenjene vrijednosti od 70.000,00 kuna bez PDV-a, a manje od 200.000,00 kuna bez PDV-a te za radove procijenjene vrijednosti od 70.000,00 kuna bez PDV-a, a manje od 500.000,00 kuna bez PDV-a nabava se provodi na način da se poziv na dostavu ponuda upućuje istovremeno na najmanje tri gospodarska subjekta po izboru. Dokaz da je isti zaprimljen od strane potencijalnih ponuditelja može biti dostavnica, povratnica, kopija izvješća o pročitanoj elektroničkoj pošti i slično.

Iznimno od stavka 1. ovoga članka, ako se radi o predmetu nabave za koji je ograničen broj ponuditelja odnosno nema mogućnosti za traženje tri ponude ili zbog drugog opravdanog razloga koji treba biti obrazložen i koji odobri odgovorna osoba Naručitelja, mogu se zatražiti i manje od tri ponude.

Za odabir ponude dovoljna je jedna (1) pristigla ponuda koja udovoljava svim traženim uvjetima Naručitelja.

**Članak 9.**

Naručitelj u uputama za dostavu ponude određuje razloge isključenja ponuditelja te uvjete sposobnosti gospodarskih subjekata. Naručitelj može odrediti minimalne uvjete sposobnosti za obavljanje profesionalne djelatnosti, ekonomske i financijske sposobnosti te tehničke i stručne sposobnosti razmjerno procijenjenoj vrijednosti predmeta nabave.

**Članak 10.**

Naručitelj u postupku jednostavne nabave može tražiti jamstvo za ozbiljnost ponude, jamstvo za uredno izvršenje ugovora i jamstvo za otklanjanje nedostataka u jamstvenom roku.

Naručitelj određuje sredstvo i uvjete jamstva razmjerno procijenjenoj vrijednosti predmeta nabave.

**Članak 11.**

Kriterij za odabir najpovoljnije ponude može biti najniža cijena ili ekonomski najpovoljnija ponuda.

Kriterije ekonomski najpovoljnije ponude određuje Naručitelj u svakom pojedinačnom postupku.

**Članak 12.**

Rok za dostavu ponuda biti će određen ovisno o složenosti predmeta nabave kako bi se omogućilo potencijalnim ponuditeljima dostavljanje ponude u skladu s uvjetima iz poziva za dostavu ponude.

Ponude se dostavljaju u papirnatom pisanom obliku putem pošte preporučenom pošiljkom ili neposredno na urudžbeni zapisnik u zatvorenoj omotnici na kojoj mora biti naznačen naziv i adresa Naručitelja te naziv predmeta nabave.

Ponuda zaprimljena nakon roka za dostavu vratiti će se neotvorena ponuditelju.

**Članak 13.**

Naručitelj po odabiru najpovoljnije ponude donosi Odluku o odabiru najpovoljnije ponude koja se dostavlja svim ponuditeljima koji su dostavili ponude.

**Članak 14.**

Svi ostali uvjeti za dostavu ponuda koji nisu navedeni u ovom Pravilniku mogu se dodatno odrediti u dokumentaciji odnosno pozivu za dostavu ponuda za svaku pojedinačnu nabavu.

**Članak 15.**

Ovaj Pravilnik stupa na snagu osmog dana od dana objave u „Službenom vjesniku“ Grada Čazme.

GRADONAČELNIK

Dinko Pirak, prof.